KOMISIJOS REGLAMENTAS (EB) Nr. 1117/2006
2006 m. liepos 20 d.
dėl skerdimo priemokos ir papildomų išmokų mokėjimo kaip nurodyta veterinarinėse priemonėse, pagal kurias privaloma skersti galvijus Nyderlanduose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1254/1999 dėl bendro galvijienos rinkos organizavimo (1), ypač į jo 50 straipsnio 2 įtrauką,
kadangi:
(1)
Dėl Nyderlanduose kilusios snukio ir nagų ligos epidemijos 2001 m. ir galvijų spongiforminės encefalopatijos 2000-2003 m., galvijai buvo vežami į skerdyklą skerdimui.
(2)
Nyderlandų valdžios institucijos panaikino Reglamento (EB) Nr. 1254/1999 11 straipsnyje numatytą skerdimo priemoką už skerdykloje paskerstus galvijus ir su ja susijusias papildomas išmokas, numatytas minėtos direktyvos 14 straipsnyje. Vis dėlto galvijų augintojai būtų galėję gauti šias tiesiogines išmokas, nes jų galvijai atitiko su išmokomis susijusius reikalavimus.
(3)
Siekiant patenkinti teisėtus galvijų augintojų lūkesčius, skerdimo priemoka ir papildomos išmokos turėtų būti mokamos už 2001 m. dėl galvijų spongiforminės encefalopatijos skerdykloje paskerstus galvijus iki 2006 m. spalio 15 d., vadovaujantis 1985 m. lapkričio 18 d. Tarybos direktyva 85/511/EEB dėl Bendrijos snukio ir nagų ligos kontrolės priemonių įdiegimo (2).
(4)
Dėl tos pačios priežasties reikėtų numatyti priemokos mokėjimą už 2000-2003 m. skerdykloje paskerstus galvijus taikant priimtas galvijų spongiforminės encefalopatijos kontrolės priemones, vadovaujantis 1990 m. birželio 26 d. Tarybos direktyva 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (3) ir 2001 m. gegužės 22 d. Europos Parlamento ir Tarybos reglamentu (EB) Nr. 999/2001, nustatančiu tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (4).
(5)
Nuo 2005 m. sausio 1 d. Tarybos reglamentu (EB) Nr. 1782/2003 (5) panaikinamos Reglamento (EB) Nr. 1254/1999 tiesioginių išmokų nuostatos. Todėl nebegali būti taikomos šiame reglamente numatytos minėtomis nuostatomis grindžiamos priemonės. Dėl to kyla konkreti praktinė problema.
(6)
Reikėtų numatyti, kad šiuo reglamentu numatomų mokėjimų suma neviršytų nustatytų maksimalių dydžių ir bendrųjų sumų.
(7)
Skerdimo priemoka ir papildomos išmokos galėtų būti įskaičiuotos į galvijų vertę, skirtą kompensacijai, teikiamai pagal 1990 m birželio 26 d. Tarybos sprendimą 90/424/EEB dėl išlaidų veterinarijos srityje (6) ir 2001 m. rugpjūčio 16 d. Komisijos sprendimą 2001/652/EB dėl finansinės pagalbos snukio ir nagų ligos padarinių likvidavimui Nyderlanduose 2001 m. (7), nustatyti. Tokiu atveju išmokant skerdimo priemoką ir papildomas išmokas, susidarytų kompensacijos permoka. Reikėtų numatyti, kad Nyderlandų kompetentingos institucijos prieš pradedant teikti skerdimo priemoką ir papildomas išmokas įsitikintų, kad taip nėra jų atveju.
(8)
Atsižvelgiant į tai, kad šiuo reglamentu reglamentuojama 2000-2003 m. padėtis, reikėtų numatyti, kad jis įsigaliotų nedelsiant.
(9)
Šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Skerdimo priemoka ir papildomos išmokos gali būti mokamos už 2001 m. dėl galvijų spongiforminės encefalopatijos skerdykloje paskerstus galvijus iki 2006 m. spalio 15 d., vadovaujantis Direktyva 85/511/EEB.
2. Skerdimo priemoka ir papildomos išmokos gali būti mokamos ir už skerdykloje paskerstus galvijus taikant galvijų spongiforminės encefalopatijos kontrolės priemones, vadovaujantis Direktyva 90/425/EEB ir Reglamentu (EB) Nr. 999/2001, anksčiausiai nuo 2000 m. sausio 1 d. ir vėliausiai iki 2003 m. gruodžio 31 d.
2 straipsnis
1. Prieš suteikdama skerdimo priemoką, Nyderlandų kompetentinga institucija užtikrina, kad skerdimo metu galvijai atitiko šiuos tinkamumo reikalavimus:
a)
bulių, jaučių, karvių ir telyčių amžius siekė ne mažiau kaip aštuonis mėnesius;
b)
veršelių amžius - daugiau nei vieno ir mažiau nei septynių mėnesių.
Priemoka išmokama galvijų augintojui, laikiusiam galviją minimalų dviejų mėnesių išlaikymo laikotarpį, kuris baigėsi mažiau kaip prieš mėnesį iki skerdimo.
2. Skerdimo priemoka negali viršyti neišnaudotos nacionalinės ribos dalies, kuri kiekvienais metais siekia 1 207 849 suaugusiems galvijams ir 1 198 113 - veršeliams.
Už reikalavimus atitinkančius galvijus, nurodytus 1 dalies a punkte, 2000 kalendoriniais metais mokama 27 EUR priemoka, 2001 kalendoriniais metais - 53 EUR, o 2002 ir 2003 kalendoriniais metais - 80 EUR.
Už reikalavimus atitinkančius galvijus, nurodytus 1 dalies b punkte, 2000 kalendoriniais metais mokama 17 EUR priemoka, 2001 kalendoriniais metais - 33 EUR, o 2002 ir 2003 kalendoriniais metais - 50 EUR.
3 straipsnis
Nyderlandų kompetentinga institucija skiria papildomas išmokas už galvijų vienetą ir už kiekvieną skerdimo priemoką atsižvelgdama į objektyvius kriterijus, visų pirma į atitinkamą gamybos struktūrą ir sąlygas, ir tokiu būdu, kad visiems gamintojams būtų užtikrintos vienodos sąlygos ir būtų išvengta rinkos ir konkurencijos iškraipymų. Šios išmokos nesiejamos su rinkos kainų svyravimais.
Papildomos išmokos negali viršyti neišnaudotos bendrosios sumos dalies, kuri 2000 m. siekia 8,4 mln. EUR, 2001 m. - 16,9 mln. EUR, o 2002 m. ir 2003 m. atskirai - 25,3 mln. EUR.
4 straipsnis
Skerdimo priemoka ir papildomos išmokos teikiamos su sąlyga, kad jos nebuvo įtrauktos į už tam tikrus galvijus mokamos kompensacijos nustatymo vertę, vadovaujantis Sprendimu 90/424/EEB ir Sprendimu 2001/652/EB, nei faktiškai išmokėtos tuo atžvilgiu.
5 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. liepos 20 d.